《送珂月屋还处州分得清风峡》
明代·守仁

巨灵何年移五岳，石扇中开两崖削。峡中六月清风寒，仰视青冥何漠漠。

碧溪泉脉海眼通，白日雪花人面落。勾连石栈不可梯，缥缈烟中见楼阁。

山人不归今十年，几度空林愁夜鹤。帝城游览岂不嘉，还念仙都旧岩壑。

江淮雨过秋气凉，金锡玲玲度寥廓。山川虽好毋久留，袈裟暂挂西岩角。

玻璃瓶内浴香泉，早向双溪问娄约。

作者简介：明僧。浙江富阳人，字一初，号梦观。发迹于四川延宁寺。后住持灵隐寺。洪武十五年被征，授僧录司右讲经，升任右普世。能诗。有《梦观集》。